Záhumenský, Marian, poslanec NR SR (2012-07-27):
Ďakujem pekne, pani podpredsedníčka. Ctené kolegyne, kolegovia, preberáme zákon o veterinárnej starostlivosti. Ja sa nebudem venovať nebezpečným živočíchom, ale skôr sa budem venovať v mojom vystúpení farmovým zvieratám a farmovým chovom, keďže tento zákon rieši aj túto problematiku. To znamená, že držím sa zákona, ktorý prerokovávame, ale nie ten, ktorý bol pôvodne predložený z hľadiska povolení na chov nebezpečných živočíchov. V praxi narážame, farmárskej praxi narážame na ten problém, že podľa súčasnej právnej úpravy veterinárni asistenti môžu byť iba tí, ktorí sú zamestnanci u veterinárneho lekára, a často sa stáva vlastne, že veterinárni farmoví zootechnici nemôžu vykonávať určité činnosti, ktoré im zákon zakazuje. Napriek tomu, že celý vyspelý farmársky svet, tieto úkony robia vo svete farmári, čo neuveriteľným spôsobom komplikuje život na farmách manažérom a chovateľom zvierat. My sme kedysi vychádzali zo socialistickej úpravy, kde všetky úkony vykonávali lekári. Bežné úkony, ktoré aj v humánnej medicíne vykonávajú sestry, zdravotné sestry a veterinárny lekár, čiže lekár v humánnej medicíne iba ordinuje diagnózu a lieči, a potom ostatné tie úkony, ktoré naordinuje zdravotnej sestre, vykonáva vlastne ona. A myslím si, že je dôležité, aby v takomto istom režime pod dozorom privátnych veterinárnych lekárov mohli vykonávať tieto činnosti aj vysokoškolsky vzdelaní zootechnici – zootechnického smeru alebo stredoškolsky vzdelaní zamestnanci, ktorí majú veterinárnu strednú školu, ktorí vlastne svojím spôsobom majú vzdelanie akoby zdravotnej sestry, ale pre hospodárske zvieraná. Myslím si, že tento návrh iba svojím spôsobom bude legalizovať to, čo sa na všetkých farmách deje, lebo nie je možné, ak dostane teľa hnačku večer o desiatej, aby sa čakalo do rána, lebo ráno je už uhynuté. A dochádzalo by k obrovským hospodárskym škodám. To znamená, že na tých farmách rovnako tieto činnosti vykonávajú zootechnici a manažéri týchto fariem, ale vykonávajú ich so súhlasom síce svojho lekára, ale porušujú zákon. Čiže aby sme ich nevystavovali tomu, že musia porušovať zákon, a čo je úplne bežné vo všetkých vyspelých krajinách, kde to vykonávajú farmári bez toho, aby vôbec veterinárni lekári im dávali, alebo nejakým spôsobom ich dozorovali. Nechceme to až takto uvoľniť, ale pod dozorom súkromného veterinárneho lekára, ktorý vykonáva privátnu veterinárnu prax na tejto farme a má na tejto farme aj štátnu objednávku, by mohol tieto činnosti vykonávať vysokoškolsky a stredoškolsky vzdelaný kvalifikovaný pracovník tejto farmy. Preto mi dovoľte predložiť krátky pozmeňovací návrh poslancov Národnej rady Mariana Záhumenského, Ľubomíra Petráka a Magdy Košútovej k návrhu zákona, ktorým sa mení a dopĺňa zákon č. 39/2007 Z. z. v znení zákona o veterinárnej starostlivosti, v znení zákona č. 99/2008 Z. z. v znení zákona. Za prvé. V čl. I za text návrhu zákona sa vkladá bod č. 2, ktorý znie: „2. V § 8 ods. 3 písm. y) sa slová „§ 10 ods. 12“ nahrádzajú slovami „§ 10 ods. 14“.“ Nasledujúce body zákona sa prečíslujú. Odôvodnenie: Ide o legislatívnu úpravu súvisiacu s vložením nových odsekov 9 a 10 v § 10 a následne prečíslovanie doterajších odsekov 9 až 12. Za druhé. V čl. I za bod 2 sa vkladajú nové odseky 3 a 4, ktoré znejú: „3. V § 10 ods. 8 znie: (8) odborné veterinárne činnosti, ktoré nie sú štátnymi veterinárnymi činnosťami, môžu vykonávať: a) vo vlastných zariadeniach, ak ide o zvieratá, ktoré slúžia na ich služobné účely, špeciálne veterinárne zložky Ministerstva obrany Slovenskej republiky, Ministerstva vnútra Slovenskej republiky a Ministerstva spravodlivosti Slovenskej republiky, b) farmoví veterinárni asistenti, ak ide o zvieratá, ktoré sú chované na farme, na ktorej má pracovnoprávny vzťah, alebo má zmluvu s touto farmou na výkon tejto činnosti, alebo obdobný vzťah k tejto farme.“ Za 4. V § 10 sa za ods. 8 vkladajú nové odseky 9 a 10, ktoré znejú: „(9) Farmový veterinárny asistent môže vykonávať odborné veterinárne činnosti a služby len pod dozorom súkromného veterinárneho lekára, ktorý spĺňa ustanovenia odseku 4 a ktorý ho na tieto činnosti poverí. (10) Farmový veterinárny asistent musí spĺňať tieto požiadavky: a) skončenie vysokoškolského štúdia zootechnického smeru, alebo b) skončenie štúdia na odbornej strednej škole veterinárneho zamerania.“ Doterajšie odseky 9 až 12 sa označia ako odseky 11 až 14. Nasledujúce body návrhu zákona sa prečíslujú. Odôvodnenie bodu 3: Týmto ustanovením sa umožní chovateľom zvierat, aby mohli zamestnávať farmových veterinárnych asistentov, ktorí budú môcť pod dozorom súkromných veterinárnych lekárov vykonávať bežné veterinárne činnosti a služby, čím sa vytvorí viac času pre súkromných veterinárnych lekárov na zlepšenie veterinárnej starostlivosti a najmä prevencie. Odôvodnenie bodu 4: Farmový veterinárny asistent môže odborné veterinárne činnosti vykonávať len pod dozorom súkromného veterinárneho lekára, ktorý má na danej farme štátnu objednávku a spĺňa predpísanú kvalifikáciu, a zároveň sa definujú minimálne kvalifikačné predpoklady pre vykonávanie práce farmového veterinárneho asistenta. V krátkosti, odôvodnenie pozmeňujúceho návrhu, ja verím, že táto úprava pomôže vlastne zlegalizovať to, čo sa dnes na farmách deje, a to, čo je úplne bežné vo všetkých vyspelých farmách, tak preto prosím o jeho podporu. Ďakujem pekne za pozornosť.